[Foto’s] Betogers maak amok in KaapstadTwee Golden Arrow-busse is Woensdag op die N2 tyden onluste in Kaapstad aan die brand gesteek. Foto: Via Twitter Onluste het Woensdagaand in Kaapstad uitgebreek, waartydens betogers twee busse en ŉ vragmotor aan die brand gesteek en die N2-snelweg naby die lughawe versper het. Die betoging spruit na bewering uit ontevredenheid oor ŉ ANC-kandidaat vir die munisipale verkiesing op 3 Augustus. Kapt. FC van Wyk, provinsiale polisiewoordvoerder, het by navraag aan Maroela Media gesê die protesoptrede het omstreeks 18:00 in Nyanga uitgebreek. “Met die polisie se aankoms was twee Golden Arrow-busse, ŉ vragmotor en buitebande op die snelweg by Borcherds Quarryweg aan die brand,” het Van Wyk gesê. Die snelweg in die rigting van Somerset-Wes moes vir verkeer gesluit word. Die snelweg is intussen weer oopgestel. Twee mense wat glo probeer het om motoriste te beroof, is in hegtenis geneem. Die polisie ondersoek ŉ saak van openbare geweld, maar niemand is nog in dié verband in hegtenis geneem nie. Die situasie was teen Donderdagoggend kalm. Die polisie en metropolisie monitor die situasie.